b'\n_START_ARTICLE_\nFrans de Waal\n_START_PARAGRAPH_\nFranciscus Bernardus Maria de Waal, tuntud kui Frans de Waal, (s\xc3\xbcndinud 29. oktoobril 1948 \'s-Hertogenboschis P\xc3\xb5hja-Brabandis Hollandis) on hollandi ja Ameerika \xc3\x9chendriikide primatoloog ja etoloog.\n_START_SECTION_\nHaridus ja t\xc3\xb6\xc3\xb6k\xc3\xa4ik\n_START_PARAGRAPH_\n1970. aastal sai de Waal esimese akadeemilise kraadi (kandidaats bioloogias) Nijmegenis asuvast Nijmegeni \xc3\x9clikoolist. Teise kraadi (doctorandus bioloogias) sai ta 1973. aastal Groningeni \xc3\x9clikoolist.  _NEWLINE_De Waal, kelle uurimist\xc3\xb6\xc3\xb6 oli m\xc3\xb5jutatud Niko Tinbergeni t\xc3\xb6\xc3\xb6dest, sai 1977. aastal Utrechti \xc3\x9clikoolist doktorikraadi (PhD) bioloogias. Tema doktorit\xc3\xb6\xc3\xb6, mis k\xc3\xa4sitles makaakide agressiivset k\xc3\xa4itumist , juhendajaks oli Jan van Hooff. _NEWLINE_1981. aastal siirdus de Waal USA-sse, kus j\xc3\xa4tkas primaatide k\xc3\xa4itumise uurimist, esialgu Wisconsinis. 1991. aastast t\xc3\xb6\xc3\xb6tab ta Atlantas Emory \xc3\x9clikoolis, kus oli 1991\xe2\x80\x931993 ps\xc3\xbchholoogia osakonnas kaasprofessor ja 1993. aastast on primaatide k\xc3\xa4itumise uurimise professor. \xc3\x9chtlasi juhib ta 1997. aastast Living Links Centerit Yerkesi Riiklikus Primaatide Uurimiskeskuses Atlantas. 2013. aastal nimetas Utrechti \xc3\x9clikool de Waali distingeeritud professoriks._NEWLINE_2008. aastal sai Frans de Waal USA kodakondsuse.\n_START_SECTION_\nEmpaatiav\xc3\xb5ime loomadel\n_START_PARAGRAPH_\nDr Sue Johnson kirjeldab  oma raamatus "Armastuse t\xc3\xa4hendus. Uus revolutsiooniline teadus armastusest." (2014) ahvide uurija Frans de Waali raamatu "The Age of Empathy" (\'Empaatia ajastu\') p\xc3\xb5hjal autori selget seisukohta: empaatiav\xc3\xb5imet ei ole antud ainult inimestele. K\xc3\xb5ik liigid, nende hulgas inimesed, inimahvid, delfiinid ja elevandid, kelle peaajus on peegelneuronid ja eneseteadvus, reageerivad \xc3\xbcksteise valule ning ka leinavad, kui  sureb nende liigikaaslane. Ta toob n\xc3\xa4ite reesusahvide k\xc3\xa4itumise kohta. Reesusahvid ei ole n\xc3\xb5us t\xc3\xb5mbama ketti, millega tagatakse juurdep\xc3\xa4\xc3\xa4s toidule, juhul kui sama tegevus annab nende k\xc3\xb5rvalpuuris olevale naabrile elektril\xc3\xb6\xc3\xb6gi. _NEWLINE_\xc5\xa0impansid pakuvad tr\xc3\xb6\xc3\xb6sti, sasivad teise karva ja kallistavad ning h\xc3\xa4\xc3\xa4litsevad lohutamaks karja vanema liikmega v\xc3\xb5itluse kaotanud liigikaaslast.\n_START_SECTION_\nEtioloogia ja inimps\xc3\xbchholoogia\n_START_PARAGRAPH_\nEtioloogia ja inimps\xc3\xbchholoogia seosed pole selged. Inimps\xc3\xbchholoogias eristatakse erinevaid emotsionaalseid seisundeid nagu meeleolu, \xc3\xa4revus, stress, frustratsioon, afekt, kirg; lisaks neile on tundmusteks veel ka nn k\xc3\xb5rged tundmused, empaatia ja alav\xc3\xa4\xc3\xa4rsuskompleks.'